[pic] | EUROOPA ÜHENDUSTE KOMISJON |

Brüssel 30.11.2005

SEK(2005) 1546 lõplik

Ettepanek

SISEKOKKULEPE

millega muudetakse nõukogus kokku tulnud liikmesriikide valitsuste esindajate vahel sõlmitud sisekokkulepet AKV-EÜ partnerluslepingut muutva lepingu rakendamiseks võetavate meetmete ja järgitavate menetluste kohta

(komisjoni esitatud)

SELETUSKIRI

Läbirääkimised AKV-EÜ partnerluslepingu läbivaatamise üle lõpetati 23. veebruaril 2005. aastal toimunud ministrite konverentsil. Läbivaadatud leping allkirjastati 25. juunil 2005. aastal AKV-EÜ ministrite nõukogu kohtumisel Luxembourgis. Silmas pidades läbivaadatud lepingu jõustumist, on AKV-EÜ ministrite nõukogu kooskõlas lepingu artikli 95 punktiga 3 võtnud vastu otsuse üleminekumeetmete kohta, mida kohaldatakse läbivaadatud lepingu allkirjastamise päeva ja selle jõustumise vahelisel ajavahemikul.

Kõnealuste üleminekumeetmete võtmine tähendab enamiku läbivaadatud AKV-EÜ lepingu sätete ajutist kohaldamist, välja arvatud uute rahaliste vahendite eraldamist ja rakendamist käsitlevad sätted, mis ei saa jõustuda enne, kui hakkab kehtima läbivaadatud lepingu Ia lisas ettenähtud järgmine mitmeaastane finantsraamistik.

Ühendus ja selle liikmesriigid peavad võtma vajalikud meetmed, et tagada läbivaadatud lepingu kohaldamine.

Sellest lähtuvalt võtavad nõukogus kokku tulnud liikmesriigid vastu praegu kehtiva sisekokkuleppe muudatused, et võtta arvesse läbivaadatud AKV-EÜ lepingu sätteid, mis mõjutavad nende pädevuse piires võetavaid meetmeid ja järgitavaid menetlusi.

Sisekokkuleppe muudatused jõustuvad pärast seda, kui vastava liikmesriigi parlament on need ratifitseerinud.

Läbivaadatud lepingu enamiku sätete ajutist kohaldamist arvesse võttes on komisjon arvamusel, et ka sisekokkuleppe muudatusi tuleks ajutiselt kohaldada alates 25. juunist 2005.

Komisjon teeb liikmesriikide valitsustele ettepaneku heaks kiita sisekokkuleppe muudatused ja vastu võtta käesolevale ettepanekule lisatud otsus sisekokkuleppe ajutise kohaldamise kohta.

Ettepanek

SISEKOKKULEPE

millega muudetakse nõukogus kokku tulnud liikmesriikide valitsuste esindajate vahel sõlmitud sisekokkulepet AKV-EÜ partnerluslepingut muutva lepingu rakendamiseks võetavate meetmete ja järgitavate menetluste kohta

NÕUKOGUS KOKKU TULNUD EUROOPA ÜHENDUSE LIIKMESRIIKIDE VALITSUSTE ESINDAJAD ,

võttes arvesse Euroopa Ühenduse asutamislepingut (edaspidi „leping”),

võttes arvesse 23. juunil 2000. aastal Cotonous (Beninis) allkirjastatud AKV-EÜ partnerluslepingut (edaspidi „AKV-EÜ leping”),

võttes arvesse 25. juunil 2005. aastal Luxembourgis allkirjastatud lepingut, millega muudetakse AKV-EÜ lepingut (edaspidi „läbivaadatud AKV-EÜ leping”),

võttes arvesse komisjoni eelnõu

NING ARVESTADES JÄRGMIST:

1. 27. aprilli 2004. aasta otsusega volitas Euroopa Liidu Nõukogu komisjoni alustama läbirääkimisi AKV riikidega AKV-EÜ lepingu muutmise üle. Läbirääkimised lõpetati Brüsselis 23. veebruaril 2005. aastal. Läbivaadatud AKV-EÜ leping allkirjastati Luxembourgis 25. juunil 2005. aastal.

2. Seetõttu on vaja muuta läbivaadatud AKV-EÜ lepingu rakendamiseks võetavaid meetmeid ja järgitavaid menetlusi käsitlevat sisekokkulepet.

3. Sisekokkuleppega kehtestatud menetlust tuleb muuta, et võtta arvesse läbivaadatud AKV-EÜ lepinguga artiklitesse 96 ja 97 tehtud muudatusi. Menetlust tuleb muuta ka sellepärast, et võtta arvesse uut artiklit 11b, mis käsitleb koostööd massihävitusrelvade leviku vastases võitluses. Selle sätte esimene lõige on läbivaadatud AKV-EÜ lepingu oluliseks osaks,

ON TEINUD JÄRGMISE OTSUSE:

Ainus artikkel

nõukogus kokku tulnud liikmesriikide valitsuste esindajate vahel sõlmitud sisekokkulepet läbivaadatud AKV-EÜ lepingu rakendamiseks võetavate meetmete ja järgitavate menetluste kohta muudetakse järgmiselt:

A. SISEKOKKULEPPE ARTIKLITE TEKST

4. Artikkel 3 asendatakse järgmisega:

Liikmesriikide seisukoha AKV-EÜ lepingu artiklite 11b, 96 ja 97 rakendamiseks , kui see seisukoht käsitleb nende pädevuses olevaid küsimusi, võtab vastu nõukogu, toimides lisas sätestatud korras.

Kui kavandatavad meetmed käsitlevad liikmesriikide pädevusse kuuluvaid küsimusi, võib nõukogu toimida ka liikmesriigi algatusel.

5. Artikkel 8 asendatakse järgmisega:

Käesoleva muudetud kokkuleppe kiidab iga liikmesriik heaks oma põhiseadusest tulenevate nõuete kohaselt. Iga liikmesriigi valitsus teatab nõukogu peasekretariaadile nimetatud muudetud kokkuleppe jõustumiseks vajalike menetluste lõpetamisest.

Tingimusel et esimeses lõigus sätestatu on täidetud, jõustub käesolev muudetud kokkulepe samal ajal läbivaadatud AKV-EÜ lepinguga.[1] See jääb jõusse nimetatud lepingu kehtivuse ajaks.

6. Artikkel 9 asendatakse järgmisega:

Käesolev kokkulepe, mille originaal on koostatud ühes eksemplaris eesti, hispaania, hollandi, inglise, itaalia, kreeka, leedu, läti, malta, poola, portugali, prantsuse, rootsi, saksa, slovaki, sloveeni, soome, taani, tšehhi ja ungari keeles, kusjuures kõik kakskümmend teksti on võrdselt autentsed, antakse hoiule nõukogu peasekretariaadi arhiivi ja peasekretariaat edastab kinnitatud koopia kõikide allakirjutanud riikide valitsustele.

B. SISEKOKKULEPPE LISA TEKST

7. Lisa asendatakse järgmisega:

LISA

1. AKV-EÜ lepingu artikli 8 kohaselt ammendab ühendus kõik AKV riigiga poliitilise dialoogi pidamise võimalused, enne kui alustab lepingu artiklis 96 ettenähtud nõupidamismenetlust, välja arvatud eriti pakilistel juhtudel. Artikli 8 alusel peetav dialoog peab olema süstemaatiline ning toimuma lepingu VII lisa artiklis 2 sätestatud korras. Riiklikul ja piirkondlikul tasandil peetava dialoogi puhul, kui sellesse on kaasatud parlamentaarne ühisassamblee, esindavad viimast ametis olevad kaasesimehed või volitatud esindajad.

2. Kui nõukogu leiab komisjoni või liikmesriigi algatusel, olles ammendanud lepingu artikli 8 kohaselt kõik dialoogi pidamise võimalused, et AKV riik ei ole täitnud mõnes läbivaadatud AKV-EÜ lepingu artiklites 9 ja 11b osutatud olulises osas oma kohustusi või on esinenud tõsine korruptsioonijuhtum, kutsutakse asjaomane AKV riik nõupidamisele läbivaadatud AKV-EÜ lepingu artiklite 96 ja 97 alusel, välja arvatud juhul, kui tegemist on eriti pakilise juhtumiga.

Nõukogu teeb otsuse kvalifitseeritud häälteenamusega.

Nõupidamistel esindavad ühendust nõukogu eesistujariik ja komisjon ning ühendus püüab tagada võrdset esindatust. Nõupidamised toimuvad läbivaadatud AKV-EÜ lepingu VII lisas sätestatud korras ja neil keskendutakse asjaomase poole võetavatele meetmetele.

3. Kui läbivaadatud AKV-EÜ lepingu artiklites 11b, 96 ja 97 sätestatud nõupidamiste tähtajad aeguvad ja hoolimata kõikidest jõupingutustest ei ole leitud lahendust või kui tegemist on eriti pakilise juhtumiga või nõupidamistest keeldumisega, võib nõukogu nende artiklite kohaselt võtta komisjoni ettepanekul kvalifitseeritud häälteenamusega asjakohased meetmed, sealhulgas lepingu kohaldamise osaline peatamine. Nõukogu teeb otsuse ühehäälselt juhul, kui on tegemist AKV-EÜ lepingu kohaldamise täieliku peatamisega asjaomase AKV riigi puhul.

Nimetatud meetmed kehtivad kuni selle ajani, mil nõukogu on vastavalt esimeses lõigus sätestatud menetluskorrale võtnud vastu otsuse varem võetud meetmete muutmise või kehtetuks tunnistamise kohta, või vajaduse korral kuni otsuses märgitud ajani.

Sel eesmärgil vaatab nõukogu korrapäraselt ja vähemalt iga kuue kuu järel läbi eespool nimetatud meetmed.

Nõukogu eesistuja teatab selliselt vastuvõetud meetmetest enne nende jõustumist asjaomasele AKV riigile ja AKV-EÜ ministrite nõukogule.

Nõukogu otsus avaldatakse Euroopa Liidu Teatajas. Kui meetmed võetakse vastu viivitamata, adresseeritakse sellekohane teade AKV riigile ja AKV-EÜ ministrite nõukogule samal ajal kui nõupidamiskutse.

4. Euroopa Parlamenti teavitatakse viivitamata ja täies ulatuses käesoleva lisa punktide 1 ja 2 alusel tehtud otsustest.

Ettepanek

Nõukogus kokku tulnud Euroopa Ühenduse liikmesriikide valitsuste esindajate otsus

.

NÕUKOGUS KOKKU TULNUD EUROOPA ÜHENDUSE LIIKMESRIIKIDE VALITSUSTE ESINDAJAD,

võttes arvesse Euroopa Ühenduse asutamislepingut (edaspidi „leping”),

võttes arvesse 23. juunil 2000. aastal Cotonous (Beninis) allkirjastatud AKV-EÜ partnerluslepingut (edaspidi „AKV-EÜ leping”),

võttes arvesse 25. juunil 2005. aastal Luxembourgis allkirjastatud lepingut, millega muudetakse AKV-EÜ lepingut (edaspidi „läbivaadatud AKV-EÜ leping”),

võttes arvesse komisjoni eelnõu

NING ARVESTADES JÄRGMIST:

(1) Läbivaadatud AKV-EÜ lepingu artikli 95 lõike 3 kohaselt võtab ministrite nõukogu vastu otsuse[2] ajutiste meetmete kohta, mida kohaldatakse alates 25. juunil 2005 toimunud allkirjastamisest kuni läbivaadatud AKV-EÜ lepingu jõustumiseni.

(2) Üleminekumeetmete vastuvõtmine tähendab läbivaadatud AKV-EÜ lepingu enamiku sätete varasemat kohaldamist, välja arvatud uute rahaliste vahendite eraldamise ja rakendamisega seotud sätted.

(3) Nõukogus kokku tulnud liikmesriigid on vastu võtnud läbivaadatud AKV-EÜ lepingu rakendamiseks võetavaid meetmeid ja järgitavaid menetlusi käsitleva sisekokkuleppe muudatused. Kõnealune muudetud sisekokkulepe ei saa jõustuda enne, kui iga liikmesriik on selle vastavalt oma põhiseadusest tulenevatele nõuetele vastu võtnud.

(4) 25. juunist kuni läbivaadatud AKV-EÜ lepingu jõustumiseni kohaldatavate üleminekumeetmete võtmise otsuse artikli 2 kohaselt peavad liikmesriigid ja ühendus, igaüks enda nimel, võtma tarvitusele üleminekumeetmete rakendamiseks vajalikud meetmed.

(5) Selleks et kehtestada kord, mida liikmeriigid AKV-EÜ lepingu varasema kohaldamise perioodil järgima peavad, tuleb sätestada muudetud sisekokkuleppe ajutine kohaldamine,

ON TEINUD JÄRGMISE OTSUSE:

Artikkel 1

Nõukogus kokku tulnud liikmesriikide valitsuste esindajate vahel sõlmitud muudetud sisekokkuleppe sätteid läbivaadatud AKV-EÜ partnerluslepingu rakendamiseks võetavate meetmete ja järgitavate menetluste kohta kohaldatakse ajutiselt alates 25. juunist 2005.

Muudetud sisekokkuleppe tekst on lisatud käesolevale otsusele.

Artikkel 2

Käesolev otsus jõustub samal ajal kui läbivaadatud AKV-EÜ lepingu varasemaks rakendamiseks võetavad üleminekumeetmed.

Otsus jääb jõusse kuni läbivaadatud AKV-EÜ lepingu rakendamiseks võetavaid meetmeid ja järgitavaid menetlusi käsitleva muudetud sisekokkuleppe jõustumiseni.

Artikkel 3

Käesolev otsus avaldatakse Euroopa Liidu Teatajas.

Brüssel,

Liikmesriikide valitsuste nimel

eesistuja

[1] Nõukogu peasekretariaat avaldab muudetud lepingu jõustumise kuupäeva Euroopa Liidu Teatajas.

[2] AKV-EÜ 2128/05